b'\n_START_ARTICLE_\nZiljska dolina\n_START_PARAGRAPH_\nZiljska dolina (nem\xc5\xa1ko Gailtal) je okoli 90 km dolga dolina reke Zilje od \xc5\xa0mohorja do Beljaka na Koro\xc5\xa1kem v Avstriji in meri okoli 530 km\xc2\xb2._NEWLINE_Ziljska dolina poteka v smeri vzhod - zahod in ima zna\xc4\x8dilnost tektonskega jarka. Na severu jo obdajajo Ziljske Alpe, na jugu pa Karnijske Alpe. Pri izviru Zilje je dolina ozka in globoka. Proti vzhodu pa se raz\xc5\xa1iri do treh kilometrov. Dolinsko dno v tem delu je ravno in ve\xc4\x8dinoma mokrotno, saj reka v tem delu ve\xc4\x8dkrat poplavlja. Dolino s strmimi pobo\xc4\x8dji in \xc5\xa1ir\xc5\xa1im ve\xc4\x8dinoma ravnim dnom je izoblikoval Ziljski ledenik, ki se je pri Beljaku zdru\xc5\xbeil z Dravskim ledenikom in zapustil veliko morenastega gradiva. Pritoki, ki se izlivali v reko Ziljo, so nasuli ve\xc4\x8d manj\xc5\xa1ih vr\xc5\xa1ajev, ki so su\xc5\xa1ni in primerni za kmetijstvo. Tam, kjer so vr\xc5\xa1aji zavirali odtok, pa je dno doline mokrotno. V Ziljski dolini se pojavljajo sredozemski podnebni vplivi, zlasti glede na razporeditev padavin in vi\xc5\xa1jih temperatur, glede na to da je povpre\xc4\x8dna vi\xc5\xa1ina doline okoli 500 m._NEWLINE_Ziljska dolina je precej zaprta in se na \xc5\xa1iroko odpre le pri Beljaku v Celov\xc5\xa1ko kotlino in Kanalsko dolino. Tu je eden najni\xc5\xbejih pre\xc4\x8dnih prehodov iz Srednje Evrope \xc4\x8dez Alpe v Sredozemlje prek prelaza Megvarje (Maglern)  mimo Trbi\xc5\xbea v Kanalska dolino.\n_START_SECTION_\nPoselitev Slovencev\n_START_PARAGRAPH_\nZiljska dolina je najzahodnej\xc5\xa1e ozemlje prvotne poselitve Slovencev, ki so \xc5\xa1e v 19. stol. popolnoma prevladovali na pode\xc5\xbeelju, le na bolj industrializiranem podro\xc4\x8dju Podklo\xc5\xa1tra jih je bilo manj. Leta 1991 pa je bilo od skupnega \xc5\xa1tevila 26.598 prebivalcev Ziljske doline le \xc5\xa1e 849 slovensko govore\xc4\x8dih.\n_START_SECTION_\nNaselja\n_START_PARAGRAPH_\nV Ziljski dolini le\xc5\xbei ve\xc4\x8d naselij: Ba\xc4\x8de, Ba\xc5\xa1ko jezero, Bek\xc5\xa1tanj, Bistrica na Zilji, Brdo, Brnca, \xc4\x8cajna, Di\xc4\x8da vas, Drobolje, Gori\xc4\x8de, Lo\xc4\x8de, Marija na Zilji, Mlin\xc4\x8de, Ovr\xc5\xa1je, Pe\xc4\x8de, Podklo\xc5\xa1ter, Podturje, Prese\xc5\xa1ko jezero, Sov\xc4\x8de, Straja vas, \xc5\xa0entlenart pri Sedmih studencih, \xc5\xa0mohor, \xc5\xa0tefan na Zilji, Rut nad Ba\xc5\xa1kim jezerom, Rute nad Lo\xc4\x8dami, Rute nad Malo\xc5\xa1\xc4\x8dami, Rute pri Melvi\xc4\x8dah, Vrata, Zagori\xc4\x8de, Ziljica'